Αλίκη του Ηνωμένου Βασιλείου

Η Αλίκη του Ηνωμένου Βασιλείου (αγγλικά: Alice of the United Kingdom, 25 Απριλίου 1843 - 14 Δεκεμβρίου 1878) ήταν το τρίτο παιδί και η δεύτερη κόρη της Βικτωρίας του Ηνωμένου Βασιλείου και του Αλβέρτου της Σαξονίας-Κοβούργου & Γκότα.

Πρώιμα χρόνια 

Η Αλίκη Ματθίλδη Μαρία γεννήθηκε στις 25 Απριλίου 1843 στα Ανάκτορα του Μπάκιγχαμ και βαπτίσθηκε στις 2 Ιουνίου 1843 από τον Αρχιεπίσκοπο του Καντέρμπερυ, Ουίλλιαμ Χάουλϋ. Ανάδοχοί της ήταν ο Ερνέστος Αύγουστος Α΄ του Αννοβέρου, η Φεοντόρα του Λάινινγκεν, ο Ερνέστος Β΄ της Σαξονίας-Κοβούργου & Γκότα και η Σοφία του Γκλώστερ. Έλαβε το όνομα Αλίκη προς τιμήν του Λόρδου Μέλμπορν, ο οποίος είχε πει ότι είναι το αγαπημένο του όνομα.

Η Αλίκη πέρασε τα πρώτα της παιδικά χρόνια κοντά στους γονείς και τα αδέλφια της, διαμένοντας στις διάφορες βρετανικές βασιλικές κατοικίες. Η εκπαίδευσή της περιλάμβανε πρακτικές δραστηριότητες, όπως δημιουργία κεντημάτων και ξυλόγλυπτων, καθώς και εκμάθηση γαλλικών και γερμανικών. Όταν ο πατέρας της, Αλβέρτος, διαγνώστηκε με τυφοειδή πυρετό τον Δεκέμβριο 1861 η Αλίκη τον φρόντιζε μέχρι το θάνατό του στις 14 Δεκεμβρίου του ίδιου έτους.

Μετά το θάνατό του, η Βασίλισσα Βικτωρία εισήλθε σε μια περίοδο έντονου πένθους και η Αλίκη πέρασε τους επόμενους έξι μήνες ενεργώντας ως ανεπίσημη γραμματέας της μητέρας της μαζί με την αδελφή της Λουίζα. Την 1η Ιουλίου 1862, κι ενώ η βασιλική οικογένεια ήταν ακόμα σε πένθος, η Αλίκη παντρεύτηκε τον ανήλικο Γερμανό πρίγκιπα Λουδοβίκο Δ΄ της Έσσης, διάδοχο του Μεγάλου Δουκάτου της Έσσης. Η τελετή που διεξήχθη κεκλεισμένων των θυρών, περιγράφηκε από τη Βικτωρία ότι έμοιαζε περισσότερο σαν κηδεία αντί για γάμο.

Η Αλίκη υπήρξε προστάτης των γυναικών και έδειξε ενδιαφέρον για τη νοσηλευτική, και ιδιαίτερα για το έργο της Φλόρενς Νάιτινγκεϊλ. Όταν η Έσση ενεπλάκη στον Αυστροπρωσικό Πόλεμο, η Αλίκη αφιέρωσε μεγάλο μέρος του χρόνου της στη διαχείριση των νοσοκομείων.

Το 1873 ο μικρότερος γιος της Φρειδερίκος, γνωστός στην οικογένεια ως Φρίττι, ο οποίος έπασχε από αιμορροφιλία, πέθανε από αιμορραγία μετά από πτώση από παράθυρο. Το 1877 η Αλίκη έγινε Μεγάλη Δούκισσα μετά την άνοδο του συζύγου της στο Δουκάτο της Έσσης. Το Νοέμβριο του 1878, η διφθερίτιδα μόλυνε την αυλή της Έσσης. Το μικρότερο παιδί της η Μαρία πέθανε στις 16 Νοεμβρίου ενώ τα υπόλοιπα παιδιά ανέρρωσαν. Η ίδια η Αλίκη απεβίωσε το Σάββατο 14 Δεκεμβρίου, ακριβώς δεκαεπτά χρόνια μετά το θάνατο του πατέρα της, και ενταφιάστηκε στις 18 Δεκεμβρίου στο Μεγάλο Δουκικό Μαυσωλείο του Ρόζενχοε, έξω από το Ντάρμστατ.

Οικογένεια 
Η Αλίκη και ο Λουδοβίκος απέκτησαν πέντε κόρες και δυο γιους:
 Βικτωρία (1863-1950), μετέπειτα Μαρκησία του Μίλφορντ Χέιβεν (1854-1921), παντρεύτηκε το 1884 τον Λουδοβίκο της Βαττεμβέργης, μετέπειτα Μαρκήσιο του Μίλφορντ Χέιβεν. Απέκτησαν 4 παιδιά. 
 Ελισάβετ (1864-1918), μετέπειτα Μεγάλη Δούκισσα Ελισάβετ Φιοντόροβνα της Ρωσίας, παντρεύτηκε το 1884 τον Μεγάλο Δούκα Σεργκέι Αλεξάνδροβιτς της Ρωσίας. Δεν απέκτησαν παιδιά. Δολοφονήθηκε από τους Μπολσεβίκους. 
 Ειρήνη (1866-1953), παντρεύτηκε το 1888 τον Ερρίκο της Πρωσίας. Απέκτησαν 3 παιδιά.
 Ερνέστος Λουδοβίκος (1868-1937), μετέπειτα Μέγας Δούκας της Έσσης & παρά τω Ρήνω, νυμφεύτηκε: (1) Το 1894 την Βικτωρία Μελίτα της Σαξονίας-Κοβούργου & Γκότα· απέκτησαν ένα παιδί και χώρισαν το 1901. (2) Το 1905 την Ελεονόρα του Ζολμς-Χόενζολμς-Λιχ· απέκτησαν 2 παιδιά.
 Φρειδερίκος (1870-1873), υπέφερε από αιμορροφιλία και απεβίωσε από εσωτερική αιμορραγία, μετά από πτώση που είχε από ένα παράθυρο σε ηλικία δυόμιση ετών.
 Αλίκη (1872-1918), μετέπειτα Αλεξάνδρα Φιόντοροβνα, Αυτοκράτειρα της Ρωσίας, παντρεύτηκε το 1894 τον Μεγάλο Δούκα Νικόλαο της Ρωσίας, μετέπειτα Νικόλαο Β΄. Απέκτησαν 5 παιδιά. Δολοφονήθηκε από τους Μπολσεβίκους.
 Μαρία (1874-1878), απεβίωσε από διφθερίτιδα σε ηλικία 4 ετών.

Πρόγονοι

Τίτλοι 
 25 Απριλίου 1843 - 1 Ιουλίου 1862: Η Αυτης Βασιλική Υψηλότητα Πριγκίπισσα Αλίκη
 1 Ιουλίου 1862 - 13 Ιουνίου 1877: Η Αυτης Βασιλική Υψηλότητα Πριγκίπισσα Λουδοβίκου της Έσσης και του Ρήνου
 13 Ιουνίου 1877 – 14 Δεκεμβρίου 1878: Η Αυτης Βασιλική Υψηλότητα Η Μεγάλη Δούκισσα της Έσσης και του Ρήνου

Παραπομπές

Βιβλιογραφία

Εξωτερικοί σύνδεσμοι 
 Alexander Palace Time Machine – Princess Alice of Hesse and by Rhine
 Historical Images of Princess Alice Monument at Frogmore Mausoleum

|-

Οίκος της Σαξονίας-Κόμπουργκ & Γκότα
Βρετανίδες πριγκίπισσες
Μεγάλες δούκισσες της Έσσης